b'\n_START_ARTICLE_\nDaniela Iraschko-Stolz\n_START_SECTION_\nTekmovalna kariera\n_START_PARAGRAPH_\nSmu\xc4\x8darske skoke trenira od leta 2000 dalje.\n_START_SECTION_\nZa\xc4\x8detki, 2002-05\n_START_PARAGRAPH_\nPremierni nastop na tekmi kontinentalnega pokala je opravila 23. februarja 2002, ko je v Iron Mountainu zasedla 36. mesto. Leto dni kasneje je na tekmi FIS slavila prvo mednarodno zmago. To je bilo 18. januarja 2003 v Beljaku kjer je premagala Anette Sagen, najbolj\xc5\xa1o skakalko tistega obdobja. Nato je redno nastopala v prvi organizirani sezoni kontinentalnega pokala za \xc5\xbeenske. Prvo zmago v celinskem pokalu je dosegla 23. julija 2004 v ameri\xc5\xa1kemu Park Citiju, ko ji je zopet uspelo premagati veliko norve\xc5\xa1ko tekmico, Sagnovo. Nato je do konca sezone uspela \xc5\xa1e dvakrat zmagati in tekmovanje kon\xc4\x8dala na skupno tretjem mestu s 620 to\xc4\x8dkami.\n_START_SECTION_\nCelinski pokal, 2005-12\n_START_PARAGRAPH_\nSezono 2005-06 je zaklju\xc4\x8dila na skromnej\xc5\xa1em sedmem mestu potem, ko je bila le enkrat uvr\xc5\xa1\xc4\x8dena na oder za zmagovalke z drugim mestom. Skupno je osvojila 511 to\xc4\x8dk. V sezoni 2006-07 se je rezultatsko popravila, bila devetkrat na odru za zmagovalke, od tega petkrat druga in \xc5\xa1tirikrat tretja ter je na koncu zasedla skupno 4. mesto za 998 osvojenih to\xc4\x8dk._NEWLINE_Nato je v sezoni 2007-08 dosegla tri zmage, \xc5\xa1tiri druga in dve tretji mesti ter na koncu kon\xc4\x8dala na drugem mestu z 928 to\xc4\x8dkami. Zaostala je le za takrat nepremagljivo Anette Sagen. V naslednji sezoni, 2008-09, je zabele\xc5\xbeila pet zmag ter bila \xc5\xa1e trikrat druga in dvakrat tretja. Na koncu je bilo to dovolj za ponovno drugo mesto v skupni razvrstitvi.\n_START_SECTION_\nZmagovalka sezon 2010, 2011 in 2012\n_START_PARAGRAPH_\nPo dveh skupnih drugih mestih, ko je obakrat zaostala zgolj za odli\xc4\x8dno norve\xc5\xa1ko skakalko Anette Sagen, je v sezoni 2009-10 pri\xc5\xa1la Daniela na vrsto za zmagoslavje. V celi sezoni ji je uspelo nanizati kar trinajst zmag in \xc5\xa1tiri druga mesta. To je zneslo za skupaj 1644 osvojenih to\xc4\x8dk in za prepri\xc4\x8dljivo skupno zmago._NEWLINE_Nato je slavila tudi v sezoni 2010-11, ko je dosegla kar \xc5\xa1estnajst zmag ter \xc5\xa1e pet drugih mest na vsega triindvajsetih tekmah. Tako je zopet prepri\xc4\x8dljivo zmagala v skupnem se\xc5\xa1tevku z 1445 to\xc4\x8dkami._NEWLINE_V sezoni 2011-12 je nastopala tako na tekmah celinskega kot tudi svetovnega pokala in v obeh tekmovanjih bila povsem pri vrhu. Skakala je na devetih tekmah za celinski pokal in na vseh pristala na odru za zmagovalke. Pet zmag, tri druga in eno tretje mesto je bil njen izkupi\xc4\x8dek, ki ji je prinesel tretjo zaporedno zmagoslavje v tem tekmovanju.\n_START_SECTION_\nSvetovna prvakinja 2011\n_START_PARAGRAPH_\nV februarju leta 2011 je nastopila na drugem svetovnem prvenstvu za \xc5\xbeenske, ki je bilo organizirano na norve\xc5\xa1kem v Oslu, oziroma skakalni del na skakalnici na Holmenkollnu. Tam je zmagala na tekmi posameznic in se okitila z naslovom svetovne prvakinje.\n_START_SECTION_\nSvetovni pokal, 2012-16\n_START_PARAGRAPH_\nZa sezono 2011-12 je FIS organizirala prvo tekmovanje za \xc5\xbeenske skoke na ravni svetovnega pokala. Prva tekma je bila prirejena 3. decembra 2011 v Lillehammerju in na njej je nastopila tudi Daniela ter osvojila \xc4\x8detrto mesto. Kasneje, na \xc4\x8detrti tekmi sezone se ji je prvi\xc4\x8d uspelo zavihteti se na stopni\xc4\x8dke tudi v tem tekmovanju. Zatem je 4. februarja 2012 na tekmi v doma\xc4\x8dem Hinzenbachu prvi\xc4\x8d zmagala pred vsemi. Naslednjega dne je na istem prizori\xc5\xa1\xc4\x8du ponovno slavila, poleg tega je do konca sezone zbrala same uvrstitve med prvo deseterico in to je bilo dovolj, da je v tej zgodovinski prvi sezoni osvojila skupno drugo mesto. Zaostala je le za ameri\xc4\x8danko Sarah Hendrickson._NEWLINE_V drugi sezoni, 2012-13, je nastopila na vsega osmih tekmah, dosegla eno zmago, eno drugo ter dve tretji mesti in sezono kon\xc4\x8dala na 10. mestu z 390 to\xc4\x8dkami._NEWLINE_V sezoni 2013-14 je zabele\xc5\xbeila dve zmagi, obe v Planici, in \xc5\xa1e pet uvrstitev na drugo mesto ter sezono zaklju\xc4\x8dila na skupnem petem mestu z 682 osvojenimi to\xc4\x8dkami.\n_START_SECTION_\nSrebrna olimpijka\n_START_PARAGRAPH_\nLeta 2014 je nastopila na prvi \xc5\xbeenski skakalni prireditvi na olimpijskih igrah v ruskem So\xc4\x8diju. Tam je dne 11. februarja zasedla drugo mesto in se veselila osvojene srebrne medalje.\n_START_SECTION_\n2015: osvojen kristalni globus\n_START_PARAGRAPH_\nV sezoni 2014-15 je dosegla pet posami\xc4\x8dnih zmag ter bila \xc5\xa1e \xc5\xa1tirikrat druga, to je poleg ostalega, najslab\xc5\xa1a rezultata sta bila po eno peto in osmo mesto, zadostovalo da je na koncu slavila skupno zmago, potem ko je tekmico Saro Takana\xc5\xa1i premagala za vsega 34 to\xc4\x8dk._NEWLINE_V sezoni 2015-16 je bila uvr\xc5\xa1\xc4\x8dena na oder za zmagovalke enajstkrat, od tega sta dve zmagi in kar osem drugih mest. Japonska tekmica Takana\xc5\xa1ijeva je bila pa\xc4\x8d premo\xc4\x8dna in Daniela je bila na koncu skupno druga za 1139 osvojenih to\xc4\x8dk.\n_START_SECTION_\nOsebno\n_START_PARAGRAPH_\nDaniela je lezbijka in od septembra leta 2013 dalje poro\xc4\x8dena v istospolni zvezi. Odtod ima dodatni priimek Stolz._NEWLINE_Januarja 2015 se je izkazala s\xc2\xa0\xc2\xbbfair play\xc2\xab\xc2\xa0potezo, ko je na tekmi v Saporu posodila svoje smu\xc4\x8di tekmici, \xc5\xa0peli Rogelj, ko je le ta ostala brez njih in se, zanimivo, potem na tekmi uvrstila to\xc4\x8dno pred Danielo na tretje mesto.'